Document ID: 32007R1473

KOMISSION ASETUS (EY) N:o 1473/2007,
annettu 13 päivänä joulukuuta 2007,
neuvoston asetuksessa (EY) N:o 1493/1999 säädettyä viininvalmistuksen sivutuotteiden käsittelemistä koskevasta siirtymätoimenpiteestä Bulgariassa viinivuonna 2007/2008
EUROOPAN YHTEISÖJEN KOMISSIO, joka
ottaa huomioon Bulgarian ja Romanian liittymissopimuksen,
ottaa huomioon Bulgarian ja Romanian liittymisasiakirjan ja erityisesti sen 41 artiklan ensimmäisen kohdan,
sekä katsoo seuraavaa:
(1)
Viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999 (1) 27 artiklan 3 kohdan mukaisesti jokaisen luonnollisen henkilön, oikeushenkilön tai henkilöryhmittymän, joka on valmistanut viiniä, on toimitettava tislattavaksi kaikki tämän viininvalmistuksen sivutuotteet. Bulgarian liityttyä yhteisöön 1 päivänä tammikuuta 2007 tämä velvoite koskee myös kyseisen jäsenvaltion viinintuottajia, vaikka tällaista käytäntöä ei perinteisesti tunnetakaan Bulgariassa.
(2)
Komission asetuksessa (EY) N:o 1623/2000 (2) vahvistetaan tämän tislausvelvoitteen soveltamista koskevat säännöt, ja saman asetuksen 49 artiklassa säädetään tietyistä poikkeusmahdollisuuksista.
(3)
Huolimatta Bulgariassa jo täytäntöönpannuista toimenpiteistä vaikuttaa siltä, että kyseisen jäsenvaltion tislaamojen kapasiteetti ei riitä kaikkien sivutuotteiden tislaamiseen. Sen vuoksi on syytä antaa Bulgarialle lupa jättää tietyt tuottajaryhmät viininvalmistuksen sivutuotteita koskevan tislausvelvoitteen ulkopuolelle.
(4)
Jotta Bulgarialle myönnettyä poikkeusta voitaisiin soveltaa koko viinivuoden ajan, tätä asetusta olisi sovellettava 1 päivästä elokuuta 2007 alkaen.
(5)
Tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 1623/2000 49 artiklan 4 kohdan a alakohdassa säädetään, Bulgaria voi sallia viinivuoden 2007/2008 osalta, että tuottajat, joiden omista laitoksistaan itse saama tuotanto ei ylitä 7 500:aa hehtolitraa, voivat täyttää tislauksen sivutuotteiden toimitusvelvoitteen poistamalla kyseiset tuotteet valvonnan alaisena.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä elokuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä joulukuuta 2007.

Labels: 18
17
15
6